b'\n_START_ARTICLE_\nCan Sanmart\xc3\xad\n_START_SECTION_\nDescripci\xc3\xb3\n_START_PARAGRAPH_\nL\'edifici despr\xc3\xa9s de moltes modificacions al llarg de la hist\xc3\xb2ria, t\xc3\xa9 un \xc3\xbas industrial, amb grans llums en planta i una considerable al\xc3\xa7ada interior, amb la incorporaci\xc3\xb3 d\'un pis o altell. L\'edifici fa mitgera amb les edificacions del costat de forma irregular, obrint les seves fa\xc3\xa7anes a dos carrers i a una placeta. \xc3\x89s de planta baixa i un pis. L\'edifici t\xc3\xa9 una estructura de pilars i murs portants de ma\xc3\xb3 amb arcades de pedra. L\'edifici t\xc3\xa9 una coberta inclinada, a dues vessants, de teula ar\xc3\xa0biga._NEWLINE_La fa\xc3\xa7ana principal s\'endre\xc3\xa7a a partir d\'un eix vertical que ordena els dos \xc3\xbanics forats que t\xc3\xa9. La porta d\'acc\xc3\xa9s est\xc3\xa0 formada per una arcada de mig punt de grosses dovelles. La finestra de la planta pis adopta dimensions quadrangulars, amb els llindars i brancals de pedra. L\'edifici est\xc3\xa0 rematat per una cornisa amb una filada de teules i a sobre una barana._NEWLINE_Les cantonades de l\'edifici s\xc3\xb3n de pedra i els acabats del pla de la fa\xc3\xa7ana s\xc3\xb3n arrebossats._NEWLINE_Cal destacar tamb\xc3\xa9 les tres voltes de pedra que hi ha a l\'interior, a la planta baixa de l\'edifici, aix\xc3\xad com la inscripci\xc3\xb3 en la llinda de la finestra "PERE:GRAU:1601".\n_START_SECTION_\nHist\xc3\xb2ria\n_START_PARAGRAPH_\nL\'edifici est\xc3\xa0 constru\xc3\xaft sobre l\'antiga capella sepulcral de Sant Pere. L\'edifici en q\xc3\xbcesti\xc3\xb3 se situa al bell mig del nucli antic de la vila, en el carrer o carrer\xc3\xb3 de Sant Pere o Sant Pere M\xc3\xa9s Baix, encara existent, malgrat que no porti el nom. Aquest \xc3\xa9s el passad\xc3\xads que permet d\'entrar a l\'antiga casa de Santmart\xc3\xad, i que d\xc3\xb3na a la Pla\xc3\xa7a de l\'Esgl\xc3\xa9sia o antiga Pla\xc3\xa7a de l\'Om. Aquest carrer est\xc3\xa0 documentat ja en el segle XIII (1289), i era la continuaci\xc3\xb3 del carrer de Sant Pere M\xc3\xa9s Alt (1540), actualment carrer de Sant Pere, delimitat per la Pla\xc3\xa7a de l\'Esgl\xc3\xa9sia i el carrer dels Corredossos. Aquest petit carrer\xc3\xb3, o m\xc3\xa9s aviat passad\xc3\xads de Sant Pere, ha perdut el seu nom, i \xc3\xa9s el carrer de Barcelona el que d\xc3\xb3na la numeraci\xc3\xb3.'